ፋብሪካው የሲሚንቶ ምርቱን ወደ ጎረቤት ሀገራት መላክ ጀመረ
– በድሬዳዋ አስተዳደር የሚገኘው ናሽናል ስሚንቶ ፋብሪካ በሙሉ አቅሙ ማምረት በመቻሉ ከአገር ውስጥ አልፎ በቅርቡ ወደ ጂቡቲና ሶማሊላንድ ምርቱን መላክ መጀመሩን አስታወቀ ።ቀደም ሲል ድሬደዋ የሲሚንቶና ኖራ ፋብሪካ በመባል ይታወቅ የነበረው ናሽናል ሲሚንቶ ፋብሪካ በሙሉ አቅሙ ማምረት የጀመረው በሁለት ቢሊየን ብር የማስፋፊያ ስራ ከተከናወነለት በኋላ ነው ።የፋብሪካው ረዳት ዋና ስራ አስኪያጅ አቶ ሲሳይ ከበደ ለዋልታ እንደገለጹት በቀን 500 ኩንታል ብቻ የነበረው የፋብሪካው የማምረት አቅም ማስፋፊያውን ተከትሎ ወደ 45 ሺ ኩንታል ከፍ ብሏል።የማምረት አቅሙን ማደግ ተከትሎም ፋብሪካው ምርቱን ወደ ጁቡቲና ሶማሊላንድ መላክ ጀምሯል ያሉት አቶ ሲሳይ በቀጣይም ወደ ሌሎች ጎረቤት ሀገራት ምርቱን የመላክ ዕቅድ እንዳለ አስታውቀዋል። ፋብሪካው ከሚያመምርታቸው የተለያዩ ምርቶች ውስጥ ለታላቁ ህዳሴ ግድብ እያቀረበ ስለመሆኑም ነው አክለው የገለጹት።ሰሞኑን በምሰራቁ የአገራችን ክፍል ሲዘዋወሩ የነበሩት የኪነ ጥበብና የሚዲያ ባለሞያዎች ፋብሪካውን ተዘዋውረው እንደጎበኙ ዋልታ ኢንፎርሜሽን ማዕከል ዘግቧል።